Αληthεια

Η **αλη''th''εια** είναι περιοδικό ψυχανάλυσης, φιλοσοφίας και τέχνης που κυκλοφόρησε για πρώτη φορά στην Άνοιξη του 2007. Εκδίδεται από τις εκδόσεις Πατάκη. Το περιοδικό φιλοξενεί κείμενα σχετικά με τη λακανική κυρίως ψυχανάλυση, την φιλοσοφία και την τέχνη, προάγοντας τον διάλογο και την ώσμωση μεταξύ των παραπάνω χώρων. Στην πολιτιστική δραστηριότητα του περιοδικού συγκαταλέγεται η (συν)διοργάνωση διαλέξεων από σημαντικούς προσκεκλημένους σύγχρονους στοχαστές (Αλαίν Μπαντιού, Ζακ Ρανσιέρ κ.ά.). Ιδρυτικά μέλη του περιοδικού είναι ο Δημήτρις Βεργέτης, η Ντόρα Περτέση και η Βίκη Σκούμπη. Διευθυντής έκδοσης του περιοδικού είναι ο Δημήτρις Βεργέτης, επιστημονικός υπεύθυνος ο Διονύσης Καββαθάς και αρχισυντάκτρια η Βίκη Σκούμπη.  Το φθινόπωρο του 2019 κυκλοφόρησε το 10ο τεύχος με αφιέρωμα στην *Αντιγόνη* και την *ηθική της ψυχανάλυσης*. Την άνοιξη του 2024 κυκλοφόρησε το διπλό 11ο-12ο τεύχος με τρία αφιερώματα: στην Τρανς χειραφέτηση, στο βλέμμα και την εικόνα, και στην Αντιγόνη-Αντιγόνες.
## Ιδρυτικό σχέδιο του περιοδικού
Στο ιδρυτικό σχέδιο του περιοδικού αλη*th*εια, το οποίο αναπτύσσεται στο εισαγωγικό σημείωμα του πρώτου τεύχους, ανακοινώνεται η πρόθεση δημιουργίας ενός χώρου συνύπαρξης της διδασκαλίας του Ζακ Λακάν και των συνεχιστών του, της φιλοσοφικής σκέψης και του λόγου γύρω από την τέχνη. Μεταξύ άλλων αναφέρονται τα εξής:

«Η προσπάθεια που ξεκινάμε με την αλη*th*εια στηρίζεται στην επιθυμία μας να ανοίξουμε μια φιλόξενη ζώνη συστέγασης και διαλόγου της ψυχανάλυσης, της φιλοσοφίας, της τέχνης και γενικότερα όλων των πρακτικών που κινητοποιούν την βαθμίδα του γράμματος. Η αλη*th*εια αποσκοπεί να φιλοξενεί διαφορές και όχι όψεις δογματικής ομοιομορφίας. [...] Θα υπενθυμίσουμε ότι ο Λακάν, υπονομεύοντας μεθοδικά την ταύτιση της ψυχανάλυσης με τον εαυτό της και το ιδίωμά της, αποσυναρμολόγησε τους κλασσικούς κώδικες επεξεργασίας της κλινικής γνώσης, ανοίγοντας την ψυχαναλυτική σκηνή σε αδιανόητες, πριν απ’ αυτόν, φιγούρες ετερότητας: την γλωσσολογία, την τοπολογία, την λογική, την φιλοσοφία, τον Λεβι-Στρωσικό δομισμό,την λογοτεχνική γραφή… Δεν έπαψε να συνομιλεί με τον Χάιντεγγερ, τον Χέγγελ, τον Μαρξ, τον Καντ, τον Σπινόζα, τον Φρέγκε και τόσους άλλους».

## Τεύχη του περιοδικού
Από το 2007 έχουν κυκλοφορήσει συνολικά 12 τεύχη του περιοδικού αλη*th*εια, καθένα από τα οποία φιλοξενεί ένα ή περισσότερα ειδικά αφιερώματα.

* Τεύχος 1 (Άνοιξη 2007): Αφιέρωμα στον Ζακ Ντεριντά. Αφιέρωμα στον Πάουλ Τσελάν
* Τεύχος 2 (Φθινόπωρο 2007): Αφιέρωμα στον Ζακ Λακάν
* Τεύχος 3 (Ιούλιος 2008): Αφιέρωμα στον Philippe Lacoue-Labarthe
* Τεύχος 4-5 (διπλό) (Μάρτιος 2010): Ψυχανάλυση και θεωρίες των μέσων
* Τεύχος 6 (Μάιος 2011): Αφιέρωμα στον Αλαίν Μπαντιού. Αφιέρωμα στο «Κλεμμένο γράμμα»
* Τεύχος 7 (Μάιος 2013): Αφιέρωμα στη διαφορά των φύλων
* Τεύχος 8 (Δεκέμβριος 2015): Το τέλος της διαφοράς των φύλων;
* Τεύχος 9 (Ιούλιος 2017): Η πολιτική και ο κοινωνικός δεσμός στον Ζ. Λακάν
* Τεύχος 10 (Φθινόπωρο 2019): Ζ. Λακάν: Η Αντιγόνη και η ηθική της ψυχανάλυσης
* Τεύχος 11-12 (Άνοιξη 2024): Αφιέρωμα στην τρανς χειραφέτηση. Αφιέρωμα στην εικόνα και το βλέμμα. Αφιέρωμα Αντιγόνη-Αντιγόνες

## Εκδοτικές πρωτοβουλίες του περιοδικού
Η ομάδα του περιοδικού αλη*th*εια εγκαινίασε το 2008 την ομόνυμη εκδοτική σειρά με σημαντικά κείμενα ψυχανάλυσης και φιλοσοφίας. Η σειρά περιλαμβάνει μέχρι στιγμής:

* Ζακ Λακάν, «*Το σεμινάριο για το "Κλεμμένο γράμμα"*» 
* Ζακ-Αλαίν Μιλέρ, «*Λακανική κλινική των ψυχώσεων*» 
* Jacques Derrida, *«Ψυχικές καταστάσεις της ψυχανάλυσης»*
* Alain Badiou, *«Η πολιτική και η λογική του συμβάντος»*

## Παραπομπές


Κατηγορία:Ελληνικά περιοδικά
Κατηγορία:Περιοδικά ψυχανάλυσης